En 42-årig formodet hashbagmand var åbenbart så træt af at skjule sig for politiet, at han meldte sig selv i går på Københavns politigård sammen med sin advokat. Den 42-årige blev anholdt og blev onsdag fremstillet i grundlovsforhør i Københavns dommervagt.

Her blev han varetægtsfængslet i 19 dage.

Politiet mener, at den 42-årige sammen med en 38-årigmand, der blev varetægtsfængslet den 10. september, var storleverandør af hash til Pusher Street i Christiania. Gennem tre år har makkerparret leveret 4,4 ton hash til Pusher Street, mener politiet.

- Den 42-årige eftersøgte må efterhånden have følt jorden brænde under sig, siger politikommissær Steffen Thaaning Steffensen, Organiseret Kriminalitet, Københavns Politi.

Politiet har siden september intenst eftersøgt den 42-årige på adresser i hele landet.

Hashregnskaber

Sigtelsen bygger blandt andet på regnskaber, der viser, at den store mængde hash er leveret af de to formodede bagmænd.

Hash-sagen tog sin begyndelse den 4. juli, hvor seks blev anholdt og der blev fundet halvandet kilo kokain, godt otte kilo hash og 220.000 kroner i en lejlighed på Amager.

To mænd på 48 og 50 blev fængslet bag dobbelt lukkede døre, og den 11. juli fortsatte politiet aktionen.

Endnu ni adresser blev ransaget og fire anholdt. Politiet ransagede i Sydhavnen, hvor der blev fundet knapt 300 kilo hash, samt på Amager, Valby, Christianshavn, Gentofte og et sommerhus i Nordsjælland. Fire biler og en båd blev også ransaget og foruden hashen blev der fundet 600 gram amfetamin.

Salg for over 200 mio. kr.

Den 9. september anholdt politiet den 38-årige formodede hashbagmand hos familie på Nørrebro, men hans 42-årige makker var gået under jorden, indtil han meldte sig selv tirsdag.

Politiet mener, at de 4,4 ton hash er brugt til produktion af joints svarende til en omsætning på cirka 222 millioner kroner.